Virallinen lehti nro C 402 , 22/12/1998 s. 0081



KIRJALLINEN KYSYMYS E-1148/98 esittäjä(t): Panayotis Lambrias (PPE) komissiolle (24. huhtikuuta 1998) Aihe: Mustanmeren saastuminen On havaittavissa, että Mustameri on erittäin saastunut, mikä johtuu niin kyseisen alueen saasteista kuin useiden maiden läpi virtaavien, tähän mereen laskevien jokien mukanaan tuomista saasteista. Nämä saasteet leviävät Egeanmereen ja Välimereen. Yhteisön kolmansien maiden ja ympäristöalan kansainvälisten organisaatioiden kanssa harjoittaman yhteistyön taustaa vasten, komissiolta kysytään: 1. Mitä toimenpiteitä se on toteuttanut edistääkseen kehyksen luomista kaikkien asianosaisten tahojen (valtioiden, kansainvälisten organisaatioiden, kansalaisjärjestöjen ja teollisuuden) ympäristöyhteistyölle tällä alueella; 2. Mitä myönteisiä mahdollisuuksia ympäristöpolitiikan tehokkaalle kehittämiselle ja ympäristölainsäädännön toimeenpanon edistämiselle kansainvälisten ja alueellisten ympäristöverkkojen muodostaminen avaa? Komission jäsenen Ritt Bjerregaardinkomission puolesta antama vastaus (15. toukokuuta 1998) Tärkein Mustanmeren suojeluun tarkoitettu alueellinen verkosto on Mustanmeren ympäristöohjelma, jonka perustamista ja toimintaa komissio on tukenut siitä asti, kun se aloitettiin kesäkuussa 1993. Phare- ja Tacis-ohjelmista on osoitettu yhteensä 2,2 ja 6,6 miljoonaa ecua Mustanmeren ympäristöohjelmaan liittyvän toiminnan tukemiseen. Ohjelma on saanut tukea myös Maailmanpankin ympäristörahastosta ja joiltakin jäsenvaltioilta. Mustanmeren alueen taloudellisen yhteistyön myötä lisääntynyt poliittinen yhteistyö antaa myös mahdollisuuksia Mustanmeren suojelua edistävien verkostojen perustamiseen. Mustanmeren alueellisesta yhteistyöstä neuvostolle marraskuussa 1997 antamassaan tiedonannossa(1) komissio korosti, että yhteisön on lisättävä osallistumistaan Mustanmeren alueen yhteistyöhön. Se myös ehdotti, että yhteisö hakisi tarkkailijan asemaa Mustanmeren ympäristöneuvostossa. Tiedonannossa myös kiinnitettiin huomiota siihen, että on tärkeää panna täytäntöön Mustanmeren suojelua koskeva Bukarestin yleissopimus ja lokakuussa 1996 hyväksytty Mustanmeren ympäristöohjelmaan liittyvä Mustanmeren toimintasuunnitelma. Joulukuussa 1997 komissio myös toimitti neuvostolle Euroopan alueellista yhteistyötä koskevan kertomuksen(2), jossa esitettiin, että Mustanmeren taloudellisen yhteistyön kaltaisten verkostojen tukeminen tulee lähivuosina hyvin tärkeäksi. Muita Mustanmeren alueen yhteistyöverkostoja ovat Tesalonikissa sijaitseva Mustanmeren kauppa- ja kehityspankki, Sofiassa sijaitseva Mustanmeren alueen energiakeskus ja Ateenassa sijaitseva Mustanmeren tutkimuskeskus. Jotkut näistä ovat saaneet tukea yhteisöltä. Lisäksi komissio on tukenut taloudellisesti Tonavan suojelua koskevan kansainvälisen yleissopimuksen täytäntöönpanosta vastaavien elinten perustamista ja toimintaa. Tonava on suurin Mustaanmereen tulevien saasteiden lähteistä. Komissio on siis antanut sekä poliittista että taloudellista tukea kaikille sellaisille kansainvälisille verkostoille ja elimille, joilla voi olla vaikutusta ympäristön tilaan Mustanmeren alueella. Yhteisön laajentumisstrategiaan kuuluu Mustanmeren alueen maiden tuen jatkaminen Phare-ohjelman kautta. Näiden maiden tehtävänä on nyt varmistaa Mustanmeren ympäristön säilyttämiseksi perustettujen kansainvälisten verkostojen tehokas toiminta. (1) KOM(97) 597 lopullinen. (2) KOM(97) 659 lopullinen.